Copiii de la Academia de Arte Modus Vivendi din Suceavaau lansat, împreună cu artistul CRBL, o nouă piesă proprie, semnată Edward Sanda și Cleopatra Stratan.
Piesa se numește „În suflet copii” și scoate în evidență cea mai frumoasă perioadă din viața oricărui om - copilăria. Este vorba despre o piesă cu un mesaj emoționant, în care se vorbește despre perioada copilăriei din trecut și din prezent.
Academia de Arte Modus Vivendi este formată în mare parte din zeci de copii suceveni, care studiază canto cu prof. Ana Maria Bucșă, managerul care se ocupă de proiectele academiei. Sunt copii talentați, dornici să își descopere valențele muzicale și să progreseze.
Clipul piesei a avut premiera miercuri, 22 mai 2024, la ora 12:00, pe YouTube, apoi la emisiunea „La Măruță”, laPro TV. „Copiii, împreună cu CRBL, vor merge, pentru promovarea piesei, și la emisiunea „Neatza cu Răzvan și Dani”, la Antena 1 (pe 23 mai 2024), la Star Matinal, pe Antena Stars (pe 24 mai 2024) și la Știrile Kanal D (pe 24 mai 2024)”, a transmis Ana Maria Bucșă.
Videoclipul a fost filmat la Cacica, unde au participat peste 120 de copii. Reprezentanții academiei spun că este „un videoclip colorat, plin de viață și bucurie și celebrează cei 4 ani plini de muzică și dans ai academiei”.
La piesa „În suflet copii” (videoclip) au colaborat Academia de Arte Modus Vivendi Suceava și CRBL, compozitor - Edward Sanda, Special Guest - Eduard CRBL, Videograf – Ovidiu Gafincu, Fotograf - Sebastian Cruze, Making off - Marian Apetrei, Coordonator - Ana Maria Bucșă, profesori - Ioana Camară, Ana Maria Bucșă, locație filmări - Vatra Boierească.
Piesa „În suflet copii” este o piesă proprie, scrisă special pentru copiii academiei sucevene. Cântecul va fi și imnul festivalului de muzică cu același nume organizat la Botoșani, în perioada 1-2 iunie 2024. Academia de Arte Modus Vivendi a fost deschisă în anul 2020, de fosta concurentă la Vocea României, Ana Maria Bucșă, și a avut până acum colaborări cu Edward Sanda, Cleopatra Stratan, Cezar Ouatu, Luminița Anghel etc. „Copiii academiei sucevene sunt mereu prezenți la concursurile naționale și internaționale de muzică, unde se situează, întotdeauna, pe primele locuri, și participă, ca invitați, la cele mai importante emisiuni de pe posturile naționale”, a adăugat Ana Maria Bucșă.